《得赵昌甫诗集转呈转庵却以谢梦得诗见示有诗次韵》
宋代·许及之

我馋嗜诗欣染指，但见其长有谁毁。早年游方识赵谢，如鲁逢掖宋章甫。

谢诗澜翻豪且古，赵句清癯澹而苦。学力到后成一家，渠自不知为孰使。

天各一方费渴思，想见冰增寒似水。居然老手斫方圆，出户中规还中矩。

转庵活法已参遍，何止得心仍得髓。我如无宝穷波斯，望著是珍先自喜。

忽得赵璧急呈似，示以谢草如寄取。自怜老去无长进，努力吟哦训儿子。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。